**Par manipulāciju sarakstu no 01.07.2022.g.**

Nacionālais veselības dienests (turpmāk – Dienests) informē, ka ir veikta manipulāciju saraksta pārskatīšana un grozījumu sagatavošana. Dienests skaidro, ka saskaņā ar Ministru kabineta 2018. gada 28.augusta noteikumu Nr.555 “Veselības aprūpes pakalpojumu organizēšanas un samaksas kārtība” (turpmāk – Noteikumi Nr.555) 2.14.punktu Dienests sagatavo manipulāciju sarakstu, ko saskaņā ar Noteikumu Nr.555 154.7.punktu pēc pārskatīšanas Dienestam ir jāsaskaņo ar Veselības ministriju, lai pēc tam sarakstu publicētu Dienesta tīmekļa vietnē. Savukārt līgumos par primārās veselības aprūpes pakalpojumu sniegšanu un apmaksu noteikts, ka Dienesta pienākums ir informēt līgumpartnerus par izmaiņām manipulāciju sarakstā, lai līgumpartneri šo informāciju ņemtu vērā līgumu izpildē.

Dienests informē, ka ar 01.07.2022.g. tiek plānotas izmaiņas manipulāciju sarakstā. Aktualizētā manipulāciju saraksta versija tiks publicēta Dienesta tīmekļa vietnes [www.vmnvd.gov.lv](http://www.vmnvd.gov.lv) sadaļā “Profesionāļiem” – “Pakalpojumu tarifi”. Tāpat šajā tīmekļa vietnes sadaļā ir pieejamas arī vēsturiskās manipulāciju saraksta versijas un informācija par visām veiktajām izmaiņām – failā “Manipulāciju saraksta izmaiņu reģistrs”.

Dienests plāno uzsākt apmaksāt manipulāciju par ģimenes ārsta vizīti pie personas, kura atrodas ilgstošas sociālās aprūpes un sociālās rehabilitācijas institūcijā, un, kuru norāda par katru izbraukuma pacientu, sākot no otrā pacienta (manipulācijas kods 60545), kā plāno izveidot manipulāciju par ērces noņemšanu, kura tiks lietota statistikas uzskaitei.

Dienests ir veicis pārrēķinu Covid-19 individuālo aizsardzības līdzekļu manipulācijām, taču to apmaksa stāsies spēkā tikai gadījumā, ja tam tiks piešķirts papildu finansējums pēc Ministru kabineta noteikumu Nr.555 grozījumu stāšanās spēkā. Vienlaikus Dienests veicis pārrēķinu piemaksai pie bērnu profilaktiskās apskates par bērnu vecumā līdz 3 gadiem novērtēšanu, lai agrīni atpazītu attīstības traucējumus (manipulācijas kods 60488).

Ar citām plānotajām manipulāciju saraksta izmaiņām Dienests aicina iepazīties vēstules pielikumā - Manipulāciju saraksta izmaiņu reģistrs no 01.07.2022.g.